เจ้าหนี้สหวิริยาสตีลอินดัสตรีบินแก้หนี้ที่อังกฤษ
เจ้าหนี้สหวิริยาสตีลอินดัสตรีบินแก้หนี้โรงเหล็กที่อังกฤษ ส่อขายสินทรัพย์ทิ้ง
12 ต.ค. 2558

เจ้าหนี้สหวิริยาสตีลอินดัสตรีบินแก้หนี้โรงเหล็กที่อังกฤษ ส่อขายสินทรัพย์ทิ้ง
แหล่งข่าวจากธนาคารเจ้าหนี้สหวิริยาสตีลอินดัสตรี (SSI) เปิดเผยว่า ในสัปดาห์นี้เจ้าหนี้หลักทั้ง 3 รายของสหวิริยาฯ จะเดินทางไปประเทศอังกฤษ เพื่อพบกับบริษัท Clifford Chance ซึ่งเป็นที่ปรึกษากฎหมายในการแก้ไขหนี้ของบริษัทสหวิริยาสตีลอินดัสตรี ยูเค (SSI UK)
ทั้งนี้ การเดินทางจะไปสำรวจทรัพย์สินของสหวิริยาสตีลอินดัสตรี ยูเค ที่มีทั้งที่ดิน ท่าเรือ เพราะมีแนวโน้มที่ธนาคารเจ้าหนี้อาจจะเลือกวิธีการแก้ไขหนี้ด้วยการขายกิจการทิ้ง เนื่องจากระยะทางไกลยากต่อการดูแลสินทรัพย์
นอกจากนี้ มีประเด็นกฎหมายที่จะต้องพิจารณามาก ทั้งการจัดการกับพนักงานทั้งหมดของสหวิริยาสตีลอินดัสตรี ยูเค ที่จะต้องดูสัญญาว่าจะเลิกจ้างได้โดยไม่ต้องจ่ายเงินชดเชยได้หรือไม่ เนื่องจากการกระทำทั้งหมดจะต้องอยู่ภายใต้กฎหมายของอังกฤษ
“เจ้าหนี้จำเป็นต้องรีบดำเนินการสำรวจสินทรัพย์ลูกหนี้ให้เสร็จ เพราะ SSI แจ้งกับตลาดหลักทรัพย์ฯ ว่า  SSI UK ซึ่งเป็นบริษัทย่อยที่ SSI ถือหุ้นทั้งหมดตัดสินใจยื่นคำร้องขอเลิกกิจการและชำระบัญชีต่อศาลล้มละลาย และศาลรับคำร้องดังกล่าวแล้วเมื่อวันที่ 2 ต.ค.ที่ผ่านมา  หลังจากนี้ต้องทำแผนปรับโครงสร้างทางการเงินเสนอต่อศาลที่นัดไต่สวนอีกครั้งในวันที่ 21 ธ.ค.นี้” แหล่งข่าวเปิดเผย
สำหรับธนาคารเจ้าหนี้หลักของสหวิริยาฯ คือ ธนาคารกรุงไทย ไทยพาณิชย์ และทิสโก้ มียอดหนี้รวม 4.8 หมื่นล้านบาท